V. Veteška, podpredseda NR SR: (2004-12-14):
Z. Martináková, poslankyňa: Dovoľte, aby sme sa aj my zapojili do tejto diskusie okolo práce rezortu práce sociálnych vecí a rodiny. Myslíme si, že je to dnes pôda a širšia téma ako len samotné odvolávanie a osoba pána ministra Kaníka. Najskôr mi dovoľte vyjadriť sa k prvej téme, ktorá je uvedená v návrhu na odvolanie, a to je dôchodková reforma. Poslanci Slobodného fóra, mnohí z nich sa aj priamo podieľali na tvorbe tohto systému, na pozmeňujúcich návrhoch, ktoré ho tvoria, a chceme veľmi jednoznačne povedať, že považujeme tento trojpilierový dôchodkový systém za dobré dôchodkové zabezpečenie pre občanov Slovenska aj do budúcnosti, podporovali sme zavedenie dôchodkovej reformy, budeme podporovať aj ďalšie kroky vedúce k tomu, aby tento systém dobre fungoval na Slovensku a práve v tejto súvislosti upozorňujeme aj na jeho riziká. Nikto dnes nemôže povedať, že tento dôchodkový systém, akokoľvek potrebný pre Slovensko, akokoľvek dôležitý pre budúcnosť, nemá svoje slabé miesta a svoje riziká. Dovoľte mi spomenúť niektoré z nich naozaj preto, aby sme dosiahli nejakú zhodu, čo treba v dôchodkovom systéme ešte meniť a na čo sa treba zamerať. Z nášho pohľadu je to predovšetkým stále nevyhovujúca ochrana vkladov občanov v dôchodcovských správcovských spoločnostiach. Myslíme si naozaj, že ochrana, garancia týchto vkladov je stále nedostatočná a ponúkame našu spoluprácu na riešení tohto problému. Slobodné fórum, chcem povedať, že podporuje aj povinný vstup ľudí, ktorí vstupujú, alebo mladých ľudí, ktorí vstupujú do svojho prvého zamestnania, do dôchodkového systému, respektíve do sporivého systému, pretože si myslíme, že to dáva istý rámec a istý obraz, od ktorého sa môže dôchodková reforma, jej parametre, odvíjať. Čo však považujeme za spochybniteľné, je stále súkromný charakter týchto úspor. A chcem to zdôrazniť veľmi jasne a veľmi rozhodne, účty v dôchodcovských správcovských spoločnostiach podľa nás musia byť skutočne podľa všetkých noriem a zákonov súkromnými účtami občanov. Toto vidíme ako ďalšie riziko a na toto upozorňujeme a budeme upozorňovať aj v budúcnosti. Chcem sa ešte, čo sa týka dôchodkového systému, dotknúť niektorých faktov. V súčasnosti pri odchode do dôchodku vnímajú občania naozaj viac pozitívne tento prechod a túto dôchodkovú reformu, od roku 2006 už bude dosť výrazný rozdiel medzi dôchodcami, ktorí mali vo svojom produktívnom veku vyššie príjmy, a medzi tými, ktorí boli nízkopríjmoví, prípadne boli nezamestnaní isté dlhé obdobie, a valorizačný mechanizmus, tak ako je nastavený, bude tieto nožnice medzi dôchodcami čoraz viac roztvárať. Sociálna situácia istej časti dôchodcov, chcem zdôrazniť, istej časti, bude veľmi nepriaznivá od roku 2006 a na tento stav by sme sa takisto mali veľmi systematicky a zodpovedne pripravovať. Čo však kritizujeme v práci rezortu práce, sociálnych vecí a rodiny, je to, čo sa nazýva reformou sociálneho systému. Myslím si, že tieto dva pojmy - reforma dôchodkového systému a reforma sociálneho systému - sa zlievajú do jednej témy a nie je to celkom pravda. V rezorte sociálnych vecí bolo zavedených niekoľko vážnych opatrení, ktoré, naozaj, iba ak by sme veľmi chceli, môžeme nazvať v niektorých oblastiach reformy, v niektorých to reformy jednoducho nie sú. Sú to opatrenia na to, aby sa znížili výdavky rezortu pre občanov v hmotnej núdzi a pre občanov so zdravotným postihnutím. Dovoľte mi, pretože som mala aj ja isté predstavy o sociálnej politike, často sme sa s pánom ministrom o tom rozprávali, dovoľte mi teda povedať trošku takú predstavu, z akej sa vychádzalo pri realizácii týchto opatrení. Sociálny systém podľa nášho presvedčenia, podľa našej filozofie by mal vytvárať motivujúce nástroje na to, aby sa ľudia dostávali von zo sociálnej siete. To, čo sa zaviedlo dnes, sami si môžeme odpovedať na túto otázku, takéto mechanizmy nezavádza. Nezavádza. Zatiaľ nemáme žiadne predstavy do budúcnosti, ako by sa to malo diať, ale môžeme skonštatovať, že sa urobilo iba A, pričom B je v nedohľadne, ani nevieme, či sa niečo také pripravuje, pretože zatiaľ sa urobili naozaj len úsporné opatrenia. Znížili sa sociálne dávky, rozdelili sa v podstate na dve polovice, jedna sa vypláca automaticky, jedna na základe aktivačného príspevku, znížili sa kompenzácie pre zdravotne postihnutých v mnohých oblastiach a znížili sa alebo prehodnocujú sa invalidné dôchodky, ktoré vyraďujú ľudí zo sociálnej siete, zo systému, v ktorom boli doteraz vedení. Toto je naozaj na strane škrtov tohto rezortu. Pýtame sa preto, prečo výdavky rezortu vcelku neklesajú, naopak, stúpajú. Skutočne, našli sme niektoré protirečenia v štátnom rozpočte rezortu sociálnych vecí na budúci rok, ktoré hovoria o tom, že, a preto ja hovorím, že ťažko povedať, či môžeme celý sociálny systém a jeho zmeny nazývať reformou, lebo reformy by mali aj ušetriť vo výdavkoch rozpočtu, ale to nie je podstatné. Podstatné je, že sme chceli, aby sa zaviedli mechanizmy na to, aby sme ľudí zo sociálnej siete dostávali preč. Tento systém ich udržuje v sociálnej sieti, akurát im skomplikoval život pri vyplácaní rôznych príspevkov. Toto je skutočnosť, toto je pravda, keď sa budeme pozerať na iný obraz vo vlastnom zrkadle, tak si myslím, že sa nám nepodarí ani riešiť problémy, ktoré sú tu. Chcem sa dotknúť ešte jednej oblasti. Zaviedli sme dosť významné zmeny v riadení celého rezortu a celého okruhu, ktoré spravuje rezort práce, sociálnych vecí a rodiny. Zrušili sme tripartitný systém, zrušili sme Národný úrad práce a systém riadenia v Sociálnej poisťovni. Sľubovala sa od toho efektívnejšia práca Sociálnej poisťovne, to, že sa odstránia problémy, ktoré Sociálna poisťovňa mala s výberom poistného a s tým, ako hospodárili jednotlivé fondy a celý rozpočet Sociálnej poisťovne, a musíme konštatovať, že tieto zmeny k tomu neviedli. Môžeme to skonštatovať, rozpočet Sociálnej poisťovne je v rovnakých problémoch, ako bol, výber poistného napriek tomu, že klesá podľa údajov ministerstva nezamestnanosť a stúpa priemerná mzda, mal by sa automaticky zväčšovať aj výber poistného do Sociálnej poisťovne. Nedeje sa to, nedeje sa to a klesá výber poistného, na čo pán minister začal robiť aj personálne zmeny v rezorte práce a na jednotlivých pobočkách Sociálnej poisťovne, paradoxne práve na tých, ktoré mali najväčší výber poistného, tam, kde sa ten výber poistného zmenšoval a bol viac problematický, tí riaditelia na svojich postoch zostali, a nie je mi ani známe, že by sa chystalo ich odvolanie. Práca úradov je ďalšia citlivá téma. Mnoho problémov, riešim ich vo svojich poradniach, riešime ich ako poslanci, som presvedčená, že poslanci v sociálnom výbore majú rovnaký počet listov, podnetov, ako máme my všetci, na to, ako pracujú úrady. Úrady v mnohom vydávajú rozhodnutia nekompetentne, neskoro, poškodzujú občanov, ktorí sú odkázaní na tento jeden jediný príjem. A tvrdíme, že je to aj z objektívnych dôvodov, pretože práca a príprava úradov, ktoré sa zlúčili, úrady práce a úrady sociálnych vecí, bola nedostatočne pripravená. Dnes to môžeme jednoznačne konštatovať, mali sme sa pravdepodobne zamyslieť nad tým, že oddialime účinnosť týchto zákonov, že pripravíme jednotlivé úrady. Myslím, že dnes už môžeme vyložiť karty na stôl, nebol to dobre zvládnutý proces. A, samozrejme, že úrady sa nevyhli boľavej skutočnosti na našej politickej scéne, a to je politické obsadzovanie funkcií v týchto úradoch napriek tomu, že určite pán minister bude namietať, že práve zákon v rezorte práce sociálnych vecí hovorí o tom, že sa majú obsadzovať výberovými konaniami, vieme to veľmi dobre, napriek tomu vieme a nezakrývajme si to opäť, nepozerajme sa na inú tvár v zrkadle, obsadzujú sa tieto miesta politickými nomináciami a výrazne to vplýva na kvalitu ich práce. Preto aj z tejto pôdy mi dovoľte ešte raz sa prihovoriť za zákon o odpolitizovaní štátnej správy. Myslíme si, že do budúcnosti by to fungovaniu štátnej správy skutočne iba prospelo. Ide nám v tejto chvíli o vec, nie o kritiku. Sociálna poisťovňa ako taká, už som o tom hovorila, jej rozpočet a jej problémy, mierne to súvisí, ale naozaj len okrajovo, aj s problémom, za ktorý je pán minister kritizovaný, a to je odpustenie penále za neplatenie poistného, dokonca a otvorili sme to takisto na výbore pre sociálne veci a bývanie, je vážne podozrenie, že ten takzvaný generálny pardon je v rozpore so zákonmi a možno aj s ústavou, takýto postup Sociálnej poisťovne, takže je to ďalšia vec, ktorá len prilieva kvapky do pohára kritiky. Nakoniec mi dovoľte sa vyjadriť... Ešte krátko, ak dovolíte. V parlamente sa objavilo niekoľko návrhov zákonov, poslaneckých návrhov a noviel, ktoré, si myslím, že boli naozaj dobré, a chceli koncepčne riešiť niektoré problémy, ktoré v rezorte práce sú. Spomeniem len jeden a to je dôchodkové zabezpečenie pre matky, ktoré sa starajú o dlhodobo choré deti, o deti so zdravotným postihnutím. Chcem na to upozorniť, že napriek tomu, že bol tento návrh zamietnutý, jednoducho že nie sú naň peniaze, je to vážny problém. Je to veľká skupina matiek a ľudí, ktoré sa starajú o svoje, sú doma, nie sú dôchodkovo zabezpečené. Myslím si, že je to aj vecný, aj odborný, aj morálny problém. A na záver k tomu problému, ktorý je veľmi vážne medializovaný v súvislosti s prešľapom pána ministra pri odvádzaní poistného. Objavila sa správa v novinách, že americký nominant na ministra kultúry nenastúpi do tejto funkcie, pretože sa objavili informácie, že zamestnával ako gazdinú osobu, ktorá pracovala v Spojených štátoch nelegálne, nenastúpi do tejto funkcie. Myslím si, že je vecou nás všetkých, akú politickú kultúru budeme pestovať vo vlastnom štáte, a ja som pevne presvedčená, že ak sa v takom citlivom rezorte, na ktorý sú ľudia mimoriadne citliví, objaví skutočne nejaký prešľap ministra, mal by predovšetkým on sám z toho vyvodzovať dôsledky. Nie je mi sympatické odvolávanie v parlamente, poviem to otvorene, ale nepestujme takúto politickú kultúru. A aby sme nehovorili o príkladoch zo Spojených štátov alebo odniekiaľ odinakiaľ, tak si možno spomeňme, za čo odišiel zo svojej funkcie bývalý podpredseda vlády pán Hamžík, za prešľap svojho podriadeného, ktorý sa nikdy nepreukázal, a položme si otázku, či to bola chyba alebo či to bolo isté pestovanie politickej kultúry. Ďakujem vám za pozornosť. (Potlesk.)